Mängin akadeemikut siin… :D  Kuna ma pole varem pedagoogiharidust omandanud, siis on ikka huvitav näha ja kogeda, kuidas see kõik aset leiab ja kui imelik see ikka kõik on. Tundub, et kõige olulisem asi mida lastele esimese kolme  kooliaasta jooksul õpetatakse, on lugemine ja kirjutamina. Eelkõige muidugi lugemine ja arusaamine sellest, et tähtede ja häälikute vahel on seos. Aga see hakkab juba natuke väsitama, sest oleme sellega juba tervelt poolteist semestrit tegelenud. Tüdimusttekitav aga ikkagi endiselt huvitav samaaegselt. Positiivne ja ootamistväärt on see, et paari nädala pärast algab selle semestri teine osakursus, mis pühendub lastekirjandusele. Olen ootusärev ja natuke kahtlustav üheaegselt. No loomulikult ootan ma kursuse seda  osa, kus pühendutakse kirjandusele! Samas meenub mulle üks eelmise semestri seminar, kus arutasime ühte ilukirjanduslikku raamatut. Jutt läks intertekstuaalsusele ning muule taolisele ja mina ei saanud muidugi mainimata jätta, et selles raamatus on väga palju paralleele "Roosi nimega", mispeale kaastudengid vaatasid mind mõistmatu ja õppejõud hukkamõistva pilguga. Nagu ikka, vales kohal, valel ajal ja ei sobitu olukorda. Huh! Peale seda ei öelnud ma igaks juhuks enam midagi.  Kevadsemestril on tulemas  kursus nimega "Pedagogiskt arbete II", mis sisaldab endas kümmet nädalat praktikat ja seda ma ootan tõepoolest. Saan lastega mängida ja palju aega õues veeta! Tervislik ja lõbus ning immuunsüsteemi tugevdav, eksole.  Hiljuti sain teada, et viiendal ja kuuendal semestril on valikuvabadus suur, mis tähendab seda, et põhimõtteliselt võib valida täiesti vabalt, milliseid kursusi võtta, aga… need kursused peaksid ikkagi täiendama mingil meeldival moel omandatavat haridust või siis hariduseomandaja isiksust.  Minu isiksust täiendab kindlasti kõige paremini see, mis mind huvitab ehk siis kursused ainetes rootsi keel (retoorika, keele ja idenditeedi seosed, tekstianalüüs) ja rootsi keel võõrkeelena (migratsioon, kakskeelsus jms.).  Ja seitsmendal semestril tuleb teha väikene uuring ning selle põhjal lõputöö. Ja otse loomulikult mõtlengi mina juba lõputöö peale ja ostan raamatuid :D (õppetoetus on tore). Ühtepidi on justkui tore, et lõpuks ometi (taas) olen leidnud midagi, mis mind sügavalt huvitav, teistpidi  peaksin juba põhimõtte pärast huvituma kõigest üldisemas plaanis, aga see ei taha hästi õnnestuda.  Tegelikult tahtsin selle segase jutuga välja jõuda selleni, et ma ei saa ikkagi täpselt aru, kuidas ma kahe aasta pärast siis kooli tööle peaksin minema, kui ma tegelikult ikka midagi ei tea. Näiteks seda, milliseid õpikuid kasutatakse ja kuidas tunniplaanid ja õppekavad välja näevad… tundub, et seda isegi ei mainita õpingute jooksul. Tudeng olla on muidugi hirmus tore ja raamatuid osta ja fantaseerida  sellest, mis vahvaid asju ma uurida saan koolis ja mis toreda lõputöö valmis kirjutada… aga see, mida ma hiljem reaalselt tegema hakkan, on küll ikka midagi muud.